Rugăciunea către Sfântul Josemaría

Ziua întâi

Dumnezeu ne iubește

Cugetare: Cuvintele Sfântului Josemaría

Trebuie să avem convingerea că Dumnezeu este neîncetat lângă noi. – Trăim ca și cum Domnul ar fi undeva, departe, unde strălucesc stelele și nu ne gândim că întotdeauna este și lângă noi. Și este ca un Tată iubitor – ne iubește pe fiecare dintre noi mai mult decât își pot iubi copiii toate mamele lumii –, ajutându-ne, inspirându-ne, binecuvântându-ne... și iertându-ne. De câte ori, oare, nu am descrețit fruntea părinților noștri spunându-le, după o năzbâtie: nu o să mai fac! – Poate chiar în ziua aceea greșim din nou... Și tatăl nostru, cu asprime prefăcută în glas, cu chipul sever, ne dojenește..., în timp ce inima i se înduioșează, cunoscându-ne slăbiciunea, gândind: bietul copil, ce eforturi face să se poarte bine! Trebuie să fim pătrunşi de faptul că Domnul, care în acelaşi timp este alături de noi dar şi în ceruri, este un Tată, un adevărat Tată pentru noi. (Drum, nr. 267)

Nu te întrista când ţi se va părea că Domnul te părăseşte: caută-L, fii mai perseverent! El, Iubirea, El nu te lasă singur. – Şi convinge-te că din Iubire El te „lasă singur”, pentru ca tu să vezi limpede în viaţa ta ce este al Lui şi ce este al tău. (Forja, nr. 250)

Când se ivesc greutăţi să fii sigur că ele sunt o dovadă a iubirii părinteşti a Domnului pentru tine. (Forja, nr. 815)

– Copil. – Bolnav. – Scriind aceste cuvinte nu simțiți ispita de a le pune cu majuscule? Căci, pentru un suflet îndrăgostit, copiii și bolnavii sunt El. (Drum, nr. 419)

Rugăciunea bolnavului

Fie ca Dumnezeu, Domnul nostru să-mi dea harul de a vedea cu lumina clară a credinței, că El este întotdeauna de partea mea, ca un Tată iubitor și care niciodată nu mă va abandona; să mă ajute să înțeleg că El este Dragostea, și că îmi dorește binele mai mult decât oricine din lume. Și să mă ajute să am încredere în Medicul divin, Isus Cristos, care îmi poate da sănătatea corpului – dacă aceasta este voința sa sfântă – și liniște sufletească.

Rugăciunea pentru cel bolnav

Fie ca Dumnezeu să-i dea fiului său (fiicei sale) ... harul de a suferi cu deplina credință și încredere, cu siguranța totală că El este întotdeauna lângă el, ajutându-l(-o) cu imensa Lui dragoste de Tată. Să-i aducă vindecare și restabilirea totală a sănătății sale, dacă aceasta este voința sa sfântă.

Rugăciunea către Sfântul Josemaría

A II-a Zi

Isus este Prietenul nostru

Cugetare: Cuvintele Sfântului Josemaría

Isus este prietenul tău. – Este Prietenul. – Cu inimă de carne, ca a ta. – Cu ochi, privind plini de iubire, care au plâns pentru Lazăr... Şi tot atât ca pe Lazăr te iubeşte şi pe tine. (Drum, nr. 422)

Cauţi compania prietenilor care cu conversaţia şi afecţiunea lor, cu apropierea lor, îţi uşurează exilul acestei lumi... cu toate că prietenii, uneori, trădează. – Nu cred că e rău ceea ce faci. Dar... de ce nu cultivi în fiecare zi, cu mai mare intensitate, compania, conversaţia cu Marele Prieten, care nu trădează niciodată? (Drum, nr. 88)

Cu tine, Isuse, ce plăcută e durerea şi ce luminos e întunericul! (Drum, nr. 229)

Deja l-au răstignit pe Isus pe lemn... Atâta suferinţă nu era necesară. El ar fi putut evita acele amărăciuni... Dar a dorit să sufere toate acestea pentru tine şi pentru mine. Şi noi, nu vom şti să corespundem? (Calea Crucii, XI, nr. 1)

Rugăciunea bolnavului

Fie ca Sfânta Maria și Sfântul Josemaría să facă să ajungă la mine harul de a simți sensibilitatea, consolarea și bucuria prieteniei lui Cristos, amintindu-mi de ce ne-a spus: V-am numit prieteni. Și aceasta prietenie să facă mai ușoară acceptarea de a-i oferi lui Dumnezeu suferințele mele – atâta timp cât El dispune –, gândindu-se la dragostea cu care Isus a vrut să sufere Pasiunea lui din dragoste față de mine.

Rugăciunea pentru cel bolnav

Fie ca, prin mijlocirea Fecioarei Maria și a Sfântului Josemaría, Dumnezeu să acorde fiului (fiicei) său (sale) ..... harul de a simți gingăşia, consolarea și bucuria prieteniei divine a lui Isus, pentru a face mai ușoară acceptarea suferinţelor şi oferirea lor lui Dumnezeu, gândindu-se la dragostea cu care Cristos a suferit pentru noi. Să nu se îndoiască de faptul că Isus îi va dărui sănătate, dacă aceasta este spre binele sufletului său.

Rugăciunea către Sfântul Josemaría

A III-a Zi

Dumnezeu ascultă rugăciunile bolnavilor

Cugetare: Cuvintele Sfântului Josemaría

După rugăciunea preotului şi a fecioarelor consacrate, rugăciunea cea mai plăcută lui Dumnezeu este cea a copiilor şi cea a bolnavilor. (Drum, nr. 98)

Isus spune: „Şi eu vă zic vouă: cereţi şi vi se va da; căutaţi şi veţi găsi; bateţi şi vi se va deschide”. Roagă-te. În ce afacere lumească ţi s-ar oferi mai multe garanţii de reuşită? (Drum, nr. 96)

A ne ruga: este calea care ne ajută să punem capăt relelor de care suferim. (Forja, nr. 76)

Trebuie să avem o credinţă puternică în cel care ne salvează, în acest Medic divin care a fost trimis tocmai ca să ne vindece; să credem cu atât mai multă putere cu cât e mai gravă boala noastră, cu cât e mai disperată situaţia noastră. (Prietenii lui Dumnezeu, nr. 193)

Când vei cădea, când te vei simți strivit sub povara mizeriilor tale, spune și repetă cu neclintită speranță: Doamne, vezi-mă cât sunt de bolnav; Doamne, tu care din dragoste ai murit pe Cruce pentru mine, vino să mă vindeci! – Ai încredere în Dumnezeu, insist în privinţa această: perseverează recurgând la inima sa preaiubitoare. Ca şi leprosului din Evanghelie, El îţi va reda sănătatea. (Forja, nr. 213)

Rugăciunea bolnavului

Fie ca ajutat de harul Duhului Sfânt, să crească în mine, zi de zi, credința în rugăciune, cu convingerea că Dumnezeu mă ascultă mereu, El care ascultă rugăciunile smerite și stăruitoare ale fiilor lui și care niciodată nu ne lasă fără harurile cele mai necesare (sau cele mai trebuincioase) pentru sfințirea și mântuirea noastră. Atunci când îi cer lui Isus vindecarea, să fiu încredinţat că, dacă este spre binele meu, mi-o va dărui.

Rugăciunea pentru cel bolnav

Fie ca Duhul Sfânt să-l ajute pe ..... să aibă multă credință în rugăciune. Ca în rugăciune, el(ea) să găsească pacea și siguranța, cu convingerea că Domnul Nostru a promis să asculte și să răspundă rugăciunilor noastre, fiind mereu gata să ne dea tot ceea ce ne trebuie. Și ca astfel, să nu se oprească să ceară, cu multă credință – susținut(ă) și de mijlocirea Fecioarei Maria – harul vindecării dacă aceasta este spre binele lui(ei).

Rugăciunea către Sfântul Josemaría

A IV-a Zi

Dumnezeu ne ajută să fim fericiți

Cugetare: Cuvintele Sfântului Josemaría

Bucuria pe care trebuie să o ai nu e cea pe care am putea-o numi fiziologică, de animal sănătos, ci una diferită, supranaturală, care izvorăşte din abandonarea a toate şi a propriei tale persoane în braţele iubitoare ale Tatălui Nostru - Dumnezeu. (Drum, nr. 659)

Bucuria este consecința normală a filiațiunii divine: nu știm noi oare că suntem iubiți de Dumnezeu, Tatăl nostru, care ne acceptă, ne ajută, ne iartă? –Să-ți amintești bine și totdeauna: chiar când se pare că totul se prăbușește, de fapt nimic nu se întâmplă! Dumnezeu nu pierde bătăliile. (Forja, nr. 332)

Iubirea autentică aduce după sine bucuria, o bucurie ale cărei rădăcini sunt în formă de cruce. (Forja, nr. 28)

Te vreau fericit pe pământ. – Nu vei fi dacă nu renunţi la această frică de durere. Pentru că, în timp ce „suntem pe drum”, tocmai în durere stă fericirea noastră. (Drum, nr. 217)

Rugăciunea bolnavului

Fie ca Dumnezeu să-mi acorde harul de a mă bucura de minunea veseliei creștine, pe care Isus ne-o dă, ca rod al Duhului Sfânt, atunci când îmbrățișăm durerile, bolile și necazurile acestei vieți cu un abandon total în brațele lui Dumnezeu, Tatăl nostru. Și să mă ajute să înțeleg că bucuria vine din iubire, iar iubirea devine autentică – la fel ca aurul purificat prin foc – în mijlocul încercărilor și al Crucii.

Rugăciunea pentru cel bolnav

Fie ca Dumnezeu să-i acorde fiului (fiicei) său (sale) ... darul bucuriei creștine, pe care Duhul Sfânt îl comunică sufletelor care se abandonează filial în brațele lui Dumnezeu, Tatăl nostru. Și ca experiența acestei bucurii să-l ajute să înțeleagă că nu este fericire mai mare decât să iubești mult, imitând dragostea totală cu care Isus Cristos a îmbrățișat Crucea pentru noi.

Rugăciunea către Sfântul Josemaría

A V-a Zi

Dumnezeu binecuvântează pe cei care

acceptă Voința Lui

Cugetare: Cuvintele Sfântului Josemaría

Acceptarea cu supunere a Voinţei lui Dumnezeu aduce, neîndoios, bucurie şi pace: fericirea pe Cruce. – Atunci se vede că jugul lui Cristos este blând şi că povara lui nu este grea. (Drum, nr. 758)

Isus suferă pentru a împlini voinţa Tatălui... Şi tu, care vrei de asemenea să împlineşti preasfânta voinţă a lui Dumnezeu, urmând paşii Învăţătorului, vei putea să te plângi dacă întâlneşti, ca tovarăş de drum, suferinţa? (Drum, nr. 213)

Suferi o mare frământare? – Treci prin greutăţi şi necazuri? Spune, foarte rar, cu nesaţ, această rugăciune puternică şi bărbătească: „Facă-se, împlinească-se, lăudată şi veşnic preamărită să fie, preadreapta şi preabuna Voinţă a lui Dumnezeu asupra a toate cele. – Amin. – Amin”.  Eu te asigur că vei dobândi pacea. (Drum, nr. 691)

Isuse, ceea ce Tu „vrei”... eu iubesc. (Drum, nr. 773)

Rugăciunea bolnavului

Fie ca ajutat(ă) de Sfânta Fecioară să știu să accept cu dragoste Voința lui Dumnezeu, spunând, ca Maria, „fie mie după cuvântul Tău” – un fiat – plin de credință și de iubire. Și să nu uit niciodată că Voința lui Dumnezeu este întotdeauna o mângâiere a Cerului, chiar și atunci când nu o înțelegem, că este adevăratul nostru bine; și că, prin urmare, rugăciunea cea mai desăvârşită constă în a spune: „Facă-se Voia Ta precum în Cer, aşa și pe pământ”.

Rugăciunea pentru cel bolnav

Fie ca Sfânta Fecioara să ajute pe fiul (fiica) său (sa) ... să accepte cu multă credință și iubire, Voința Sfântă a lui Dumnezeu și ca rod al acceptării, să găsească pacea și să guste adevărul din cuvintele lui Isus: Jugul Meu este bun și povara Mea ușoară.

Rugăciunea către Sfântul Josemaría

A VI-a Zi

Isus ne învață cum să facem din suferință un act de iubire

Cugetare: Cuvintele Sfântului Josemaría

Când vei fi bolnav, oferă-I cu dragoste suferințele tale și ele se vor transforma într-o mireasmă ce se ridică spre cinstirea lui Dumnezeu, care te va sfinți. (Forja, nr. 791)

Drumul Iubirii se numește Sacrificiu (Forja, nr. 768)

Cu tine, Isuse, ce plăcută e durerea şi ce luminos e întunericul! (Drum, nr. 229)

Priveşte cu câtă dragoste îmbrăţişează (Isus) Crucea. – învaţă de la El: – Isus poarta Crucea pentru tine: tu, poart-o pentru Isus. Dar nu purta Crucea târând-o după tine... Poart-o cu îndrăzneală căci Crucea ta, astfel purtată, nu va mai fi o Cruce oarecare: va fi... Sfânta Cruce. Nu te resemna în faţa Crucii. Puţină generozitate se ascunde în cuvântul resemnare. Iubeşte crucea. Când o vei iubi cu adevărat, Crucea ta va fi... o Cruce, fără Cruce. Şi ca şi El, o vei întâlni cu siguranţa pe Maria pe drum. (Sfântul Rozariu, al 4-lea mister de durere)

Rugăciunea bolnavului

Fie ca Domnul Dumnezeul nostru să mă învețe să văd durerea, suferința și boala, nu ca o pedeapsă, ci ca o participare sfântă la Crucea lui Cristos; astfel încât să știu să iubesc Crucea așa cum a iubit-o El, și să învăț s-o îmbrățișez și s-o ofer lui Dumnezeu fără revoltă sau plânset. Și ca, în același timp, să nu încetez a mă ruga cerând Domnului, cu credință,

– întotdeauna supusă Voinţei sale – harul vindecării mele.

Rugăciunea pentru cel bolnav

Fie ca Domnul Dumnezeul nostru să ajute pe ... să înțeleagă că boala și suferința nu sunt o pedeapsă, ci un mod sfânt de a participa la Crucea lui Cristos și să o îmbrățișeze cu aceeași dragoste cu care El a purtat lemnul până la Calvar. Și ca, în același timp, să nu încetăm a ne ruga cu credință și smerenie, pentru ca Dumnezeu să binevoiască să vindece pe ... de boala sa.

Rugăciunea către Sfântul Josemaría

A VII-a Zi

Dumnezeu ne ajută să oferim bucurie altora

Cugetare: Cuvintele Sfântului Josemaría

Nu uita că uneori e nevoie să vezi în jur figuri zâmbitoare.

(Brazdă, nr. 57)

Evită cu grijă de tot ceea ce ar putea răni inima altora. (Brazdă, nr. 807)

Trebuie să iei decizia de a urma calea dăruirii de sine: Crucea, pe umerii tăi, un surâs pe buze, o lumină în sufletul tău. (Calea Crucii, II, nr. 3)

Tot ceea ce te îngrijorează acum poate să dispară în spatele unui zâmbet, schițat din dragoste de Dumnezeu. (Brazdă, nr. 89)

Fă în aşa fel încât, acolo unde te afli să existe acea „bună-dispoziție” –, bucurie care este rodul vieții interioare. (Forja, nr. 151)

Rugăciunea bolnavului

Fie ca Dumnezeu, Domnul nostru – în timp ce eu sunt bolnav – să-mi ofere o inimă capabilă de a trece cu vederea propriile mele suferințe pentru a mă putea interesa cu afecţiune de nevoile și grijile altora; să-mi dea bună-dispoziție și disponibilitate pentru a fi atent cu ceilalţi și a transmite optimism tuturor celor care mă înconjoară și mă ajută: rudelor mele, celor care mă îngrijesc, prietenilor care mă vizitează, etc.

Rugăciunea pentru cel bolnav

Fie ca Dumnezeu, Domnul nostru, să ajute pe ... – care este bolnav(ă) – să înfrunte cu suflet mare suferințele sale, astfel încât, trecând peste ele, să fie o sursă permanentă de lumină și bucurie pentru alţii, atât prin exemplul său de generozitate și altruism, cât și prin zâmbetul său, prin buna sa dispoziţie, prin credinţa si dragostea sa.

Rugăciunea către Sfântul Josemaría

A VIII-a Zi

Isus ne invită să fim colaboratorii săi

Cugetare: Cuvintele Sfântului Josemaría

Aminteşte-ţi în ceasul durerii și al ispăşirii: Crucea este semnul lui Cristos Mântuitorul. Ea a încetat să fie simbolul răului spre a deveni semn al biruinței. (Forja, nr. 782)

Dacă Dumnezeu permite să trecem prin această încercare, să ne gândim că ne consideră îndeajuns pregătiţi pentru a ne lega şi mai strâns de Crucea sa mântuitoare. (Prietenii lui Dumnezeu, nr. 124)

Dacă ştii că aceste dureri – fizice sau morale – înseamnă purificare şi merit, binecuvântează-le. (Drum, nr. 219)

Nu este oare adevărat că atunci când încetează să-ți fie teamă de Cruce, de ceea ce lumea numește cruce, atunci când accepți Voința Divină, ești fericit și dispar toate grijile, toate suferințele tale fizice sau morale? Crucea lui Isus este cu adevărat ușoară și plăcută. Cu ea, nicio suferinţă nu mai contează; doar bucuria de a ne ști răscumpărători împreună cu El. (Calea Crucii, II)

Rugăciunea bolnavului

Fie ca Isus să mă ajute să mulțumesc pentru Crucea pe care mi-a trimis-o și pentru a o vedea așa cum este: un act de încredere al lui Dumnezeu în mine. Pentru a înțelege că Domnul nostru, încredințându-mi Crucea – Crucea bolii mele de acum –, îmi acordă o minunată ocazie pentru a mă purifica, a mă sfinţi și a fi colaboratorul(toarea) său (sa) la mântuirea lumii. Şi astfel să văd durerea ca pe o comoară pe care o pot oferi pentru binele spiritual al familiei mele și al prietenilor mei, pentru Sfânta Biserică, pentru păcătoșii aflaţi departe de Dumnezeu, pentru cei care suferă și pentru mulți alții.

Rugăciunea pentru cel bolnav

Fie ca Isus să ajute pe ... să descopere că Crucea, suferința provocată de boală, poate fi transformată într-o comoară divină, mare și sfântă atunci când ştii s-o uneşti, cu credinţă şi iubire, de Jertfa răscumpărătoare a lui Cristos: pentru purificarea și sfințirea sufletului său, ca și pentru binele Bisericii și al lumii, pentru mântuirea multor rude, prieteni, păcătoși aflaţi departe de Dumnezeu, persoane care suferă și pentru mulți alții.

Rugăciunea către Sfântul Josemaría

A IX-a Zi

Maria, Maica noastră, este alături de noi

Cugetare: Cuvintele Sfântului Josemaría

Mamă! Mamele de pe pământ au o deosebită afecțiune pentru copilul mai slab, mai bolnăvicios, mai puțin înzestrat, mai pipernicit. – Sfântă Fecioară! Știu că în bunătatea ta ești deasupra tuturor mamelor din lume… – Și cum sunt fiul tău, și atât de slab, de bolnav… și paralizat… și urât… (Forja, nr. 234)

Chiar dacă aș fi lepros, mama mea m-ar săruta: fără teamă și fără ezitare și-ar pune buzele pe plăgile mele. – Dar Sfânta Fecioară! Dându-ne seama că avem lepră, că suntem acoperiți de plăgi, trebuie să strigăm: Mamă! Și ocrotirea Mamei noastre va fi ca un sărut pe plăgile noastre, un sărut ce va aduce tămăduirea. (Forja, nr. 190)

În fiecare zi cere ajutor Preasfintei Fecioare și încrede-te deplin în ea. Sufletul și viața ta vor fi întărite. – Prin ea vei ajunge la comorile pe care le păstrează în inima ei, căci „nu s-a auzit vreodată să fi fost părăsit cel care a alergat sub ocrotirea sa”. (Brazdă, nr. 768)

Sfântul Rozariu. – Bucuriile, durerile şi misterele de slavă din viaţa Fecioarei alcătuiesc o coroană de laude rostite neîncetat de Îngerii şi Sfinţii din Cer… precum şi de cei care o iubesc pe Maica Noastră, aici pe pământ. – Practică zilnic această sfântă devoţiune şi răspândeşte-o în jurul tău. (Forja, nr. 621)

Rugăciunea bolnavului

Fie ca Dumnezeu, Domnul nostru, să-mi acorde un devotament din ce în ce mai mare faţă de Sfânta Fecioară Maica mea Binecuvântată, și să-mi dea o încredere desăvârşită în mijlocirea sa și în grija sa maternă. Să mă facă să înțeleg, de asemenea, că pentru a obține darurile pe care i le cer, – de la sfințirea suferinței până la vindecarea acestei boli și restabilirea totală a sănătății –, calea cea mai uşoară și mai sigură este să recurg la medierea Mariei, în mod special prin intermediul devoţiunii care îi place ei cel mai mult: recitarea zilnică a Rozariului.

Rugăciunea pentru cel bolnav

Fie ca Dumnezeu, Domnul nostru, să ajute pe ... să se refugieze, cu deplină încredere filială, în brațele Fecioarei Maria, Maică a lui Dumnezeu și Maica noastră. Să simtă ocrotirea și afecțiunea sa maternă. Să nu uite niciodată să recurgă la mijlocirea ei pentru a cere sfințirea suferinței vindecarea bolii și însănătoșirea sa grabnică. Şi să păstreze mereu, cu sfinţenie, obiceiul de a recita zilnic rugăciunea Rozariului.

Rugăciunea către Sfântul Josemaría

Autor: Francisco Faus

Nihil obstat:

Acordăm „imprimatur” textului “NOVENA PENTRU BOLNAVI A SFÂNTULUI JOSEMARÍA ESCRIVÁ”, a Părintelui Francisco Faus, cu dorință să aducă multe roade spirituale. Dat și stampilat în episcopia noastră la 2 iulie 2006.

+ PS Fernando Antonio Figueiredo

Episcop Diecezan din de Santo Amaro (São Paulo)

Îi rugăm pe cei care au obţinut haruri prin mijlocirea

Sfântului Josemaría Escrivá, să comunice Biroul pentru Cauzele Sfinților al Prelaturii Opus Dei:

Viale Bruno Buozzi 75

00197 Roma

E-mail: info.ro@josemariaescriva.info

Alte informații despre Sfântul Josemaría Escrivá se găsesc pe:

www.ro.josemariaescriva.info

www.opusdei.ro

www.escrivaworks.org